《题邵武丞郑公名宦传册》
明代·于慎行

古者侯与卿，侐寝无遗迹。桐乡一啬夫，至今有社稷。

民志谅难谐，德声允无斁。邈哉邵武丞，乃与千秋匹。

蚤耽竹素编，暮随升斗檄。十载和鸣琴，鸾凤栖枳棘。

折狱照覆盆，赋政悬尺籍。老挂武夷冠，云卧仙岩碧。

犹馀棠树阴，清风满旧邑。长吏备时烝，泽宫参侑食。

赤绂岂无人，伊谁分半席。柳勒武功铭，韩记蓝田璧。

娄江笔如椽，亦永循良绩。公真不负丞，是为黄绶式。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。